50 Jaar gelede in Die Burger | 13 Junie 1968 | Netwerk24
50 Jaar gelede in Die Burger | 13 Junie 1968
Eerste sneeu:Terwyl dit gister oor die grootste deel van die land baie koud was, het die eerste sneeu in menseheugenis by Kidd's Beach, Oos-Londen, geval. Uit Jansenville word berig dat die eerste sneeu in tagtig jaar daar geval het, terwyl dit op Grahamstad vir die eerste keer sedert 1933 gesneeu het.
Word nou bewaak: Pres. Lyndon B. Johnson van Amerika het die Amerikaanse Geheime Diens opdrag gegee om sen. Edward Kennedy te bewaak. Die opdrag volg op die sluipmoord van sen. Kennedy se broer, sen. Robert Kennedy, verlede week in Los Angeles. 'n Span van sowat twintig speurders het onmiddellik begin om sen. Kennedy – enigste oorlewende van die broers – te bewaak.
Sobukwe staan vas: "Met die inligting tot my beskikking sou ek ernstig in my plig faal as ek op hierdie tydstip landsbelang sou laat swig voor die sterk menslike drang om ook hierdie man se lot te verander," het die Minister van Justisie, mnr. P.C. Pelser, gisteraand in die Volksraad gesê tydens die tweede lesing van die Algemene Regswysigingswetsontwerp. Hy het verwys na Robert Sobukwe, gewese leier van die P.A.C., wat op Robbeneiland aangehou word. Hy het self na Robbeneiland gegaan om met So­buk­we te gesels. Dié het toe laat blyk dat hy nie van houding verander het nie.
Wolfhonde beklad: In die verskillende berigte van mense wat deur wolfhonde aangeval word, is dit opvallend dat die honde óf altyd óf deeltyds aan kettings vas is. Ook word hulle in klein agterplasies, waar hulle niemand sien nie, opgesluit. Selfs die saggeaardste hond sal dan vals word. Sulke honde kry geen liefde en aandag nie, sodat hulle sal byt om aandag van hulle base te kry. Juis daarom kan alle mense nie wolfhonde aanhou nie.
S.A. atletiek kol-kol: Suid-Afrikaanse atletiek is soos mielielande waar die mielies plek-plek vrek en op ander kolle welig groei. Dit is die indruk wat 'n mens kry uit die Internasionale Vereniging van Atletiek-statistici se jaarboek vir 1967 wat pas verskyn het.